Gandia millora i dignifica l'accés Nord a la ciutat
05 setembre 2018

## Gandia millora i dignifica l'accés Nord a la ciutat05 setembre 2018Última actualització: 14 juliol 2025

![](../gestion/img/_AO_3422-copia.jpg)  
  

L'alcaldessa de Gandia, Diana Morant acompanyada per altres membres de la corporació, tècnics de l'empresa constructora i representants de l'empresariat del polígon Alcodar han visitat aquest matí les obres de construcció de la rotonda i nous accessos a la zona industrial.  
Els tècnics municipals han informat que els treballs es prolongaran fins al mes de desembre tot i que la rotonda s'espera que estiga en funcionament a mitjans del mes d'octubre.  
  
La nova infraestructura ha estat possible gràcies a la recuperació d'un conveni amb el Ministeri que no havia estat executat la passada legislatura fruit de la cessió de la carretera per part del Ministeri a la ciutat de Gandia, i implica una inversió propera als 1,5 milions d'euros finançada al 50% per cadascuna de les administracions.  
  
Tal com ha destacat **Diana Morant**, amb aquesta actuació "_Aconseguim tres objectius. D'una banda, dignifiquem l'entrada Nord a Gandia, resolem algun dels problemes d'accés i d'inundacions que tenia el polígon més veterà i més important de la ciutat, a més de donar solució i dignificar l'accés a la barriada de Santa Anna". "Aquesta obra, juntament amb la inversió de l'any passat gràcies a l'IVACE, demostra la nostra aposta com a govern pel sector empresarial que és el que genera ocupació i activitat econòmica. Els ajuntaments no creem llocs de treball però tenim un paper fonamental a l'hora de fomentar que les empreses puguen realitzar la seua activitat en les millors condicions_".  
  
L'alcaldessa també ha incidit que durant tot el procés dels treballs, l'obra no ha afectat la circulació tot i les complicacions que implicava l'obra en zones amb una gran quantitat de connexions elèctriques i de comunicacions sota terra.  
  
Per la seua banda, el president d'AES, **Juan Pablo Tur** ha mostrat la seua satisfacció per la marxa dels treballs. "_Es millorarà el trànsit rodat industrial que és el que més problemes generava. Tindrem un accés i sortida digne per al polígon, el que facilita el nostre treball" "S'ha aconseguit mantindre la circulació i en realitzar la part més gran de l'obra durant l'agost s'han evitat problemes. Estem molt contents_".

[Twittear](https://twitter.com/share)